אוהד יהלומי

אוהד יהלומי (9 באפריל 1974 – 2024) היה אזרח ישראלי, עובד רשות הטבע והגנים, שנחטף לרצועת עזה בטבח שבעה באוקטובר ונרצח בשבי, ככל הנראה בינואר 2024.
ממוזער|שלט של רשות הטבע והגנים לשחרור אוהד יהלומי בעין בוקק, 2024
גופתו הושבה לישראל במסגרת הסכם השבת החטופים השני ב-27 בפברואר 2025.

 ביוגרפיה 
אוהד יהלומי נולד באילת. אביו, אמנון יהלומי, היה חקלאי ואימו, אסתר, מורה. הוא היה הבן השני ולו שתי אחיות. כשהיה בן ארבע עבר עם משפחתו למושב שדות בחבל ימית בסיני. ב־1982 עם פינוי חבל ימית עברה המשפחה למושב דקל, לא רחוק מרצועת עזה, שם עסקו בחקלאות. בילדותו היה שחקן כדורגל מצטיין ועבר ללמוד בבית הספר החקלאי מקוה ישראל, שם גר בחדר אחד עם לירן שטראובר.

במרץ 1993 התגייס לצה"ל ושרת ביחידת מגלן. במילואים העביר הדרכות בשטח ליחידות מיוחדות. לאחר השרות הצבאי עבד כמדריך בבית ספר שדה שדה בוקר. הוא למד באוניברסיטת בן-גוריון גאולוגיה, אך לא סיים את לימודיו.

יהלומי הקים, יחד עם שותף, חוות גמלים לייצור אקולוגי של חלב נאקות במושב עין הבשור, שם התגוררה אמו. הוא ושותפו גם נסעו לראס אל-ח'ימה לייעץ ליורש העצר של האמירות בהקמת עדר לחליבת נאקות.

ב-2006 החל לעבוד ברשות הטבע והגנים כפקח במדבר יהודה, תפקיד אותו עשה עד 2013. לאחר מכן מילא תפקידים נוספים ברשות. בין השאר עסק בהדרכות של ילדים בדואים מהאזור. ב-2019 התמנה למנהל מרחב דרום של הסיירת הירוקה, יחידת האכיפה של רשות הטבע והגנים. הוא סיים תואר ראשון בלימודי גאוגרפיה בבית הספר למדעי הסביבה באוניברסיטת חיפה ותואר שני בהצטיינות מאותו מוסד.

ב-2018 הוציא לאור את "מדריך שדה לעקרבי ישראל", מגדיר עקרבים.

 חטיפתו לעזה ורציחתו בשבי 

ממוזער|שלט למען שחרורו של איתן יהלומי בן ה-12
בשבת, 7 באוקטובר 2023, שמחת תורה, חדרו לקיבוץ ניר עוז מאות מחבלים מארגוני הטרור חמאס והג'יהאד האסלאמי, מלווים במאות אזרחים עזתיים. הם נכנסו לקיבוץ בו זמנית מכמה כיוונים דרך מספר פתחים. ברשותם הייתה תחמושת רבה, רובי סער, טילי RPG, רימונים וחומרי נפץ.

משפחת יהלומי שהתה בממ"ד שדלתו הייתה תקולה. יהלומי השאיר את משפחתו בממ"ד ויצא עם נשקו האישי להילחם במחבלים. סביב השעה 10:00 הגיעו המחבלים לבית. יהלומי נורה ברגלו ובידו ומחבלי חמאס נכנסו לממ"ד והוציאו את בת שבע ואת הילדים. יהלומי נשאר פצוע בביתו בקיבוץ. אשתו בת שבע והבת יעל נלקחו על אופנוע אחד עם מחבל חמאס, הבן איתן והתינוקת על אופנוע אחר. בשלב מסוים הועברה התינוקת שבכתה מהאופנוע של איתן לאופנוע של בת שבע. כאשר התקרבו לגבול ישראל-רצועת עזה, בשעה 10:47, בעקבות טנקים שהתקרבו אליהם, נבהל המחבל שרכב על האופנוע עם בת שבע והבנות ונפל. בת שבע הצליחה להימלט עם בנותיה, אך החוטפים המשיכו עם איתן לתוך רצועת עזה. אוהד נחטף מאוחר יותר, חי אך פצוע בידו וברגלו, על ידי מחבל אחר.בת שבע ובנותיה הלכו שלוש וחצי שעות יחפות ברגל תוך שהן מסתתרות עד שהגיעו חזרה לקיבוץ.

ב-27 בנובמבר 2023 הושב בנו, איתן יהלומי, אחרי 52 ימים בשבי, במסגרת עסקת החטופים הראשונה.

ברצועת עזה הוחזק יהלומי על ידי גדודי סאלח א-דין של ארגון הטרור “ועדות ההתנגדות”. ב־19 בינואר 2024 פרסם חמאס סרטון של אוהד יהלומי וטען כי הוא נהרג בהפצצות צה"ל.

בני משפחתו נאבקו בישראל ובעולם על השבתו. גופתו של יהלומי הושבה לישראל בעסקת החטופים השנייה ב-27 בפברואר 2025.

 חיים אישיים 
יהלומי נישא לבת שבע אותה הכיר מלימודיו באוניברסיטת בן-גוריון. ב-2011 נולד בנם איתן, וכשהיה בן שנה עברו השניים להתגורר בקיבוץ ניר עוז, שם נולדה בתם יעל ב-2013. בסוף 2022 הצטרפה למשפחה בתם השלישית.

בתקופת עבודתו כפקח תשתיות התנדב בכפר השיקומי "עדי נגב – נחלת ערן".

יהלומי היה אזרח צרפת, בנוסף לאזרחותו הישראלית.

יהלומי נקבר בבית העלמין של קיבוץ ניר עוז ב-5 במרץ 2025. בהלווייתו שרה להקת הגבעטרון.

 במדיה 
באוקטובר 2025 שודרה הסדרה "אור ראשון" הכוללת סיפורים מיום הטבח. את דמותו של יהלומי גילם השחקן מיקי לאון יחד עם רותם סלע בתפקיד בת שבע.

 ספר שהיה שותף לכתיבתו 
 אוהד יהלומי, יורם צביק, אסף צוער ופרופסור אפרת גביש-רגב, מדריך שדה לעקרבי ישראל, רשות הטבע והגנים, 2018

 קישורים חיצוניים 
 דף זיכרון לאוהד יהלומי באתר של רשות הטבע והגנים
 אוהד יהלומי באתר לזכר חללי פעולות האיבה, הביטוח הלאומי
 סיפורה של משפחת יהלומי ב-7 באוקטובר 2023







 הערות שוליים 

קטגוריה:חטופים ישראלים שנרצחו במלחמת חרבות ברזל
קטגוריה:בני ערובה וחטופים בטבח שבעה באוקטובר
קטגוריה:חטופי ניר עוז
קטגוריה:ניר עוז: אישים
קטגוריה:אישים הקבורים בקיבוצים
קטגוריה:ישראלים שנולדו ב-1974
קטגוריה:ישראלים שנפטרו ב-2024